Къуаджэхэм ащэкIо — Адыгэ макъ\n— Адыгэ Республикэм и Премьер-министрэу КъумпIыл Муратэ зэхэщэн IофыгъохэмкIэ ишIуагъэ къытегъэкIы, — къыти­Iуагъ Лъэпкъ театрэм ихудожественнэ пащэу Шъхьэлэхъо Светланэ. — Чылэхэм адэсхэм культурэм иунэхэм тащыIокIэ. Спектаклыр къызаухыкIэ ащ еплъы­кIэу фыряIэр, зэригъэгупшысагъэ­хэр зэхахьэм къыщаIуатэх.\nПэрэныкъо Чэтибэ ипьесэ техыгъэ спектаклыр ТхьакIумэщэ Налбый ыгъэуцугъ. Тинепэрэ гумэкIыгъохэм ар афэгъэхьыгъ. Гъобэкъуае спектаклыр къызыщагъэлъагъом ыуж зэхахьэм къыщыгущыIагъэх СтIашъу Юрэ, Къэзэнэ Юсыф, СтIашъу Майор, Мэджэджэ Мэдин, СтIашъу Вячеслав, СтIашъу Аскэр, Пэрэныкъо Чэтибэ, Тутарыщэ Людмилэ, нэмыкIхэри. Гъобэкъуае щыкIогъэ спектаклым еплъыгъэу, филологие шIэныгъэхэмкIэ докторэу, Урысыем итхакIохэм я Союз хэтэу Мамый Руслъан зэрилъытэрэмкIэ, литературэм и Илъэс Урысыем зэрэщыкIорэр нахь дэгъоу къызыфэдгъэфедэн фае. ПIуныгъэм ехьылIэгъэ спектаклэхэу Лъэпкъ театрэм щагъэ­уцугъэхэр тикъуаджэхэм ащыпсэурэмэ ящыкIагъэх.\nСпектаклэу «О, си Тхь, къысфэгъэгъу!» зыфиIорэр гъэтхапэм и 11-м Инэм, и 13-м Очэпщые, и 14-м Адыгэкъалэ къащагъэлъэ­гъонэу щыт. Аскъэлае непэ щеплъынхэ алъэкIыщт.\nСурэтыр спектаклым къыщытетхыгъ.\nПредыдущая Композиторым ишIэжь зэхахь\nСледущая Натхъо Бибарс тегъэгушIо